## La Generalitat reobri en una setmana quatre carreteres i restablix parcialment una quinta via, danyades greument per la riuada

*** S’han habilitat la CV-33, la CV-390, la CV-403, la CV-42 i un tram de la CV-36
* Es completa la recuperació de la circulació en 16 vies de les 18 afectades per les inundacions**

La Generalitat ha aconseguit reobrir en una setmana quatre carreteres i realitzar l’obertura parcial en dos trams d’una quinta, per a restablir la mobilitat i connexió dels municipis afectats per la riuada.

Estes actuacions s’emmarquen en el pla de xoc del Consell per a recuperar les infraestructures danyades i facilitar el retorn a la normalitat en la zona. En concret, esta setmana s’ha restaurat la circulació en la CV-33, la CV-390, la CV-403, la CV-42 i un tram de la CV-36, la qual cosa permet completar la recuperació de 16 carreteres de les 18 afectades per les inundacions.

El dimarts 12 de novembre es va procedir a l’obertura parcial de la CV-33, una artèria fonamental que connecta l’Horta Sud i València, a on hi havia greus danys en el primer pont i l’esfondrament del segon. Les obres realitzades han consistit a reforçar els fonaments a través d’injeccions de formigó per a donar més seguretat a una d’estes infraestructures per a habilitar-la en un carril per sentit de manera provisional. Es mantenen els treballs per a construir un pont que substituïsca l’esfondrat.

El dijous 14 de novembre van finalitzar els treballs d’emergència en la CV-390 i es va restablir la mobilitat de la comarca de la Serrania de manera definitiva. Fins ara, un total d’1,6 quilòmetres de la via havien estat tallats a causa de diverses foradades i desperfectes provocats per les inundacions, però la carretera ja ha recuperat el seu estat previ.

Així mateix, el divendres 15 de novembre es va habilitar el pont de l’entrada nord de Torrent, la qual cosa ha permés reobrir per complet la CV-403. Per a obrir-la, només per a vehicles lleugers, s’ha dut a terme la construcció d’una llosa provisional en el punt quilomètric 4+270, a on es troba l’estructura danyada per la riuada. Gràcies a estos treballs s’ha habilitat un carril provisional en cada sentit que permetrà la connexió amb Alaquàs i la ronda sud de Torrent, encara que en el pont es manté restringida la circulació per a vehicles pesants i es mantindran els treballs.

Finalment, el dissabte 16 de novembre es van realitzar dos importants obertures: la CV-42, que no només restablix la connexió amb el municipi d’Algemesí, sinó que també reobri l’accés a altres vies, i un tram de la CV-36, fonamental per a l’entrada i eixida de Torrent i per a la comunicació amb municipis de l’Horta Sud com Aldaia, Alaquàs i Xirivella.

La CV-36 va ser tancada pels danys greus que hi va haver en les seues infraestructures pel desbordament del barranc del Poio i l’obertura d’este tram se suma a una altra de la mateixa carretera dijous passat, quan es va recuperar l’accés a la zona industrial de Torrent a través del bypass. Un últim tram de la via seguix tancat pel fet que dos ponts van quedar esfondrats amb la riuada i es continua treballant per a establir una solució.

Més enllà de les actuacions d’esta setmana, la Generalitat va treballar durant els primers dies després de la riuada per a obrir vies fonamentals de connexió amb la zona de l’Horta Sud més afectada, com la CV-400 i la CV-407, a on es van retirar nombrosos obstacles i vehicles sinistrats que obstaculitzaven el pas.

La Conselleria de Medi Ambient, Infraestructures i Territori continuarà treballant en la reposició dels ponts i en la realització de millores necessàries en la resta de les vies afectades. Este compromís busca assegurar la connectivitat i el benestar de tots els municipis colpejats per la riuada.

Fecha: 17/11/2024